CELEX: 32013D0724
Language: lt
Date: 1386201600000
Title: 2013/724/ES: 2013 m. gruodžio 5 d. Komisijos įgyvendinimo sprendimas dėl Sąjungos finansinės paramos skubių kovos su Niukaslo liga priemonių Kipre 2013 m. išlaidoms atlyginti (pranešta dokumentu Nr. C(2013) 8560)

7.12.2013   
            
            
               LT
            
            
               Europos Sąjungos oficialusis leidinys
            
            
               L 328/121
            
         KOMISIJOS ĮGYVENDINIMO SPRENDIMAS
   2013 m. gruodžio 5 d.
   dėl Sąjungos finansinės paramos skubių kovos su Niukaslo liga priemonių Kipre 2013 m. išlaidoms atlyginti
   (pranešta dokumentu Nr. C(2013) 8560)
   (Tekstas autentiškas tik graikų kalba)
   (2013/724/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 6 straipsnio 2 dalį,
   kadangi:
   
               (1)
            
            
               Niukaslo liga yra užkrečiamoji virusinė naminių ir kitų nelaisvėje laikomų paukščių liga, kuri turi didelį poveikį paukštininkystės pelningumui ir dėl kurios galėtų būti sutrikdyta Sąjungos vidaus prekyba ir eksportas į trečiąsias šalis;
            
         
               (2)
            
            
               kilus Niukaslo ligos protrūkiui, yra pavojus, kad prekiaujant gyvais naminiais paukščiais ar jų produktais ligos sukėlėjas pasklis ne tik kituose tos valstybės narės naminių paukščių ūkiuose, bet ir kitose valstybėse narėse ir trečiosiose šalyse;
            
         
               (3)
            
            
               Tarybos direktyvoje 92/66/EEB (2) nustatytos kontrolės priemonės, kurių valstybės narės turi nedelsdamos imtis kilus Niukaslo ligos protrūkiui, kad skubos tvarka būtų neleista virusui plisti;
            
         
               (4)
            
            
               pagal Europos Parlamento ir Tarybos reglamento (ES, Euratomas) Nr. 966/2012 84 straipsnį (3) įsipareigojimai dėl išlaidų iš Sąjungos biudžeto yra grindžiami ankstesniu institucijos arba kitų institucijų, kurioms institucija yra perdavusi įgaliojimus, finansavimo sprendimu, kuriame išdėstomi pagrindiniai su biudžeto išlaidomis susijusių veiksmų elementai;
            
         
               (5)
            
            
               Sprendimu 2009/470/EB nustatyta Sąjungos finansinio įnašo, skirto specialiųjų veterinarijos priemonių, įskaitant skubias priemones, išlaidoms atlyginti, nustatymo tvarka. Pagal šio sprendimo 3 straipsnio 2 dalį ir 6 straipsnio 2 dalį valstybės narės gauna finansinę paramą tam tikrų kovos su Niukaslo liga priemonių išlaidoms atlyginti;
            
         
               (6)
            
            
               Sprendimo 2009/470/EB 3 straipsnio 6 dalyje nustatytos taisyklės, kuriomis numatoma, kokia procentinė dalis valstybės narės patirtų išlaidų gali būti dengiama iš Sąjungos finansinio įnašo;
            
         
               (7)
            
            
               skubių Niukaslo ligos likvidavimo priemonių išlaidoms padengti Sąjungos finansinis įnašas skiriamas pagal taisykles, nustatytas Komisijos reglamente (EB) Nr. 349/2005 (4);
            
         
               (8)
            
            
               2005 m. Kipre buvo Niukaslo ligos protrūkių. Kipras ėmėsi kovos su šiais ligos protrūkiais priemonių pagal Direktyvą 92/66/EEB;
            
         
               (9)
            
            
               Kipro valdžios institucijos informavo Komisiją ir kitas valstybes nares Maisto grandinės ir gyvūnų sveikatos nuolatiniame komitete apie priemones, taikytas pagal Sąjungos teisės aktus dėl pranešimo ir ligos likvidavimo, ir jų rezultatus;
            
         
               (10)
            
            
               Kipro valdžios institucijos įvykdė visus su priemonėmis susijusius techninius ir administracinius reikalavimus, nurodytus Sprendimo 2009/470/EB 3 straipsnio 2 dalyje ir Reglamento (EB) Nr. 349/2005 6 straipsnyje;
            
         
               (11)
            
            
               šiuo etapu negali būti nustatytas tikslus Sąjungos finansinio įnašo dydis, nes pateikta informacija apie kompensacijų ir veiklos išlaidas yra sąmata;
            
         
               (12)
            
            
               šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sąjungos finansinis įnašas Kiprui
   1.   Sąjungos finansinė parama gali būti skirta Kiprui išlaidoms, kurias ši valstybė narė patyrė 2013 m. taikydama kovos su Niukaslo liga priemones pagal Sprendimo 2009/470/EB 3 straipsnio 2 dalį ir 6 straipsnio 2 dalį, atlyginti.
   2.   1 dalyje nurodyto finansinio įnašo suma nustatoma tolesniu sprendimu, kuris bus priimtas Sprendimo 2009/470/EB 40 straipsnio 2 dalyje nustatyta tvarka.
   2 straipsnis
   Mokėjimo tvarka
   Pirmoji 2013 metų 250 000 EUR išmoka išmokama Kiprui kaip Sąjungos finansinio įnašo, nustatyto 1 straipsnio 1 dalyje, dalis.
   3 straipsnis
   Adresatas
   Šis sprendimas skirtas Kipro Respublikai.
   
      Priimta Briuselyje 2013 m. gruodžio 5 d.
      
         
            Komisijos vardu
         
         Tonio BORG
         
            Komisijos narys
         
      
   
   
      (1)  OL L 155, 2009 6 18, p. 30.
   
      (2)  1992 m. liepos 14 d. Tarybos direktyva 92/66/EEB, nustatanti Bendrijos Niukaslio ligos kontrolės priemones (OL L 260, 1992 9 5, p. 1).
   
      (3)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1.)
   
      (4)  2005 m. vasario 28 d. Komisijos reglamentas (EB) Nr. 349/2005, nustatantis Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles (OL L 55, 2005 3 1, p. 12).